Pernille Skipper (EL), 2013-02-07:
Tak for det.
Primært handler det om, hvad for nogle penge kriminalforsorgen skal have, men her har vi altså at gøre med de lovændringer, der er nødvendige at foretage for at implementere det hele.
Overordnet set er det jo en aftale om kriminalforsorgen, som skal løse problemerne med den massive overbelægning, der har været i de danske fængsler.
Det betyder faktisk, at vi har haft overfyldte fængsler.
Der er eksempler på mennesker, som ikke har kunnet få en celle, men har måttet sove inde i spiserummet i nogle af de her åbne fængsler, og eksempler på to mennesker på et værelse på 6 m2 osv.
Det er rigtig vigtigt, ikke kun for de indsatte, men også for de ansatte, der arbejder i kriminalforsorgen til hverdag, at vi nu endelig får taget fat på at få løst de problemer.
Det er et ekstremt udsat job, vi sætter fængselsbetjentene til at varetage, og så holder det ikke, at vi stresser dem yderligere med en overbelægning, og at vi udsætter dem for yderligere fare, end de i sagens natur i forvejen er i i et job som deres.
Derudover er vi i Enhedslisten også utrolig glade for, at vi med den her aftale sætter øget fokus på resocialisering.
Det handler jo om at sikre, at der kommer så få ofre for kriminalitet i fremtiden som overhovedet muligt, sikre os, at risikoen – hvis man begår noget kriminelt, får en straf og kommer i fængsel – for, at man begår ny kriminalitet, efterfølgende er så lille som overhovedet muligt.
Desværre ved vi jo, at fængsler ofte fungerer som kriminalitetsskoler, så man er mere kriminel, når man kommer ud, end man var, da man kom ind, og det begynder vi at have fokus på med den her aftale.
Derfor er det rigtig positivt, at vi nu får øget mulighederne for prøveløsladelse og forbedret fodlænkeordningen, og vi går også med aftalen i gang med en bedre udslusning fra fængslerne til virkeligheden.
Hvis man har siddet i mange, mange år inde i en helt anden verden med meget, meget stramme rammer, kan det være ekstremt svært at finde ud af noget så simpelt som, hvordan man søger en lejlighed og finder sig et sted at bo, hvordan man tilmelder sig jobcenteret osv., men med den her aftale om kriminalforsorgen forsøger vi altså at støtte bedre i overgangen til det virkelige liv og forhåbentlig dermed også støtte bedre i forsøget på ikke at vende tilbage til de gamle vaner med kriminalitet og dårlig omgangskreds.
Eksempelvis fastsættes det også nu, at man ikke kan løslades op til weekenderne, altså at man ikke kommer ud fredag eftermiddag, hvor man ikke kan gå i gang med alle de praktiske ting, man skal have foretaget, hvor man ikke kommer ud til andet end de gamle venner, som man måske kom til at lave nogle knap så heldige ting med før i tiden.
Alt i alt er det altså godt, at vi endelig får taget fat på de udfordringer, som vores kriminalforsorg står over for, at vi begynder at se konstruktivt og logisk på kriminalitetsproblemer i vores samfund, tager reelt ansvar for det og forsøger at forhindre gengangere i stedet for, som den tidligere regering efter min bedste overbevisning gjorde, at besvare hvert eneste problem med hovedløse strafskærpelser.
Det her er både logisk og gennemtænkt og vil forhåbentlig betyde, at vi kommer et skridt i den rigtige retning med at forhindre ny og mere kriminalitet.